Com ajudar els adolescents que es fan talls | Sílvia Rodríguez Ben\nCom ajudar els adolescents que es fan talls\nPer Sílvia Rodríguez Ben 08/01/2019 Març 27th, 2019 Temes de psicologia infanto-junevil\nFer-se talls, ferides o marques al cos amb un objecte afilat com una fulla d’afaitar, un ganivet o unes tisores és una forma d’autolesió. Pot resultar difícil comprendre per què algú es faria mal a si mateix expressament. Descobrir que el teu propi fill ho està fent pot sorprendre’t i disgustar-te, i és possible que no sàpigues què fer.\nEn la majoria dels casos, tallar-se és un intent d’interrompre emocions i pressions fortes que semblen impossibles de suportar. Pot estar relacionat amb problemes emocionals més amplis que requereixen atenció. La majoria de les vegades, no es tracta d’un intent de suïcidi.\nAquesta conducta afecta molts adolescents i preadolescents, i és una cosa a la qual solen enfrontar-se sols. Tanmateix, els pares poden ajudar, i com més aviat ho facin, millor, ja que es pot crear un hàbit i, lamentablement, moltes persones subestimen els riscos que comporta d’emmalaltir o ferir-se greument.\nAccepta les teves pròpies emocions. És possible que et sentis dolgut perquè el teu fill no ha recorregut a tu per demanar-te ajuda, culpable per no saber-ho, sorprès, trist, decebut. Totes aquestes emocions són completament comprensibles, però no és culpa teva ni del teu fill. Intenta identificar els teus propis sentiments i troba una manera d’expressar-los. Si et sents aclaparat, parlar amb un terapeuta pot ajudar-te a obtenir certa perspectiva.\nAprèn tot el que puguis sobre aquesta conducta, per què ho fan els adolescents i què pot ajudar-los a deixar de fer-ho. Alguns ho fan per la pressió dels seus companys i, una vegada que comencen, no poden parar fàcilment; d’altres se senten pressionats per ser perfectes i lluiten per acceptar els seus errors; d’altres s’enfronten a forts estats d’ànim com la ira, la tristesa i la desesperació. De vegades, és el resultat de traumes i experiències doloroses que ningú no coneix.\nParla amb el teu fill. Pot ser difícil parlar d’un tema tan dolorós i és possible que no sàpigues què dir. No passa res. Serà més important com ho diguis que el que diguis. Per iniciar la conversa, simplement pots dir què saps sobre aquest comportament i després transmetre la teva preocupació, el teu amor i la teva disposició a ajudar-lo.\nSegurament a ell també li resultarà difícil parlar-ne i és possible, fins i tot, que ho negui. Pot sentir-se avergonyit o preocupat per com reaccionaràs i per les conseqüències. Prova de mantenir la calma i la paciència, fes-li preguntes i escolta el que ha de dir sense reaccionar amb càstigs, reprensions o sermons. Fes-li saber que els talls sovint es relacionen amb experiències doloroses o pressions intenses, i pregunta-li si s’està enfrontant a problemes difícils. És possible que no estigui preparat per parlar del tema o fins i tot que no sàpiga per què ho fa. Encara que sigui així, digues-li que vols entendre-ho i troba maneres d’ajudar.\nBusca ajuda professional. És important buscar l’ajuda d’un professional en salut mental qualificat que pugui ajudar-te a comprendre per què es talla el teu fill, i ajudar-lo a ell a curar ferides antigues i desenvolupar noves habilitats per fer front a la situació.\nLa teràpia els pot permetre explicar les seves històries, expressar les seves experiències difícils i aprendre habilitats per lluitar contra l’estrès, així com identificar qualsevol condició de salut mental subjacent que necessiti avaluació i tractament. En molts casos, els talls són un signe de depressió o problemes bipolars, dolor no resolt, comportaments compulsius o lluites amb el perfeccionisme.\nOfereix-li ànim i suport. Mentre el teu fill rep ajuda professional, involucra’t en el procés tant com sigui possible. Demana al terapeuta que et guiï sobre com parlar-li i donar-li suport. I pregunta al teu fill com pots ajudar-lo millor. Per exemple:\nFes-li saber que seràs allà per parlar quan els sentiments siguin dolorosos o els problemes semblin molt difícils de suportar.\nAjuda’l a crear un pla alternatiu a fer-se talls quan les pressions augmentin.\nAnima’l a parlar sobre les experiències quotidianes i a expressar els seus sentiments, necessitats, desil·lusions, èxits i opinions en paraules.\nEstigues present per escoltar-lo, consolar-lo i ajudar-lo a pensar en solucions als problemes i oferir-li suport.\nPasseu temps junts fent una cosa divertida, relaxada o simplement passant l’estona.\nCentra’t en els aspectes positius. És útil parlar dels problemes, però evita concentrar-t’hi massa.\nDona exemple. Pots influir en la manera en què el teu fill respon a l’estrès i la pressió donant un bon exemple. Observa com gestiones les teves pròpies emocions, les frustracions, la pressió i l’estrès quotidians. Observa si tendeixes a deixar de banda els altres, o si ets autocrític o t’enfades amb rapidesa. Considera canviar qualsevol patró que no vulguis que el teu fill imiti.\nSigues pacient i tingues esperança. Es tracta d’un procés llarg que requereix motivació i determinació, a més d’ajuda professional. Pren consciència de tu mateix i practica noves habilitats per gestionar les pressions i l’angoixa emocional. Amb l’orientació, l’amor i el suport adequats, el teu fill pot deixar de tallar-se i aprendre maneres saludables de suportar la situació.


IPV reforça el seu compromís amb el medi ambient – IPV SL\nIPV (Instal·lacions i Projectes d’Avantguarda) ha fet un nou pas endavant per reforçar la seva política de sostenibilitat i respecte al medi ambient. Així, doncs, i complint amb els requisits que estableix la norma ISO 14001, ha iniciat una campanya de reducció de l’ús dels plàstics que progressivament anirà marcant-se i duent a terme objectius cada vegada més ambiciosos.\nLa incorporació d’aquesta mesura, que té a veure amb la gestió ambiental de l’empresa, va acompanyada d’una altra iniciativa amb la qual IPV busca contribuir a rebaixar les emissions de CO2, responsables de l’escalfament global del planeta. En aquesta línia, la companyia acaba d’adquirir el primer vehicle elèctric a fi de potenciar els desplaçaments no contaminants quan presta els seus serveis especialitzats.\nPel que fa al pla per disminuir l’ús del plàstic, una de les primeres accions ha estat la de dotar a tot el personal d’ampolles d’aigua tèrmiques personalitzades, que es faran servir a les obres, els tallers i les oficines. És una mostra més del paquet d’iniciatives amb les quals IPV vol ajudar, dins de les seves possibilitats, a promoure la protecció ambiental i a prevenir la contaminació. Els petits gestos, aplicats conjuntament, són realment importants per assolir grans reptes.\nAixí mateix, i com a actuació estratègica, IPV aposta per impulsar la innovació, l’eficiència i la productivitat per tal de reduir els impactes al medi ambient.\nIPV Lleida Medi Ambient Sostenibilitat


Traslladen a Sant Pau un motorista ferit de gravetat en un accident - Altaveu el diari digital d'Andorra\nTraslladen a Sant Pau un motorista ferit de gravetat en un accident\nL’home, de 37 anys, s’ha fracturat el fèmur i també patia un problema vascular que ha aconsellat que sigui atès al centre sanitari barceloní\n14/04/2022 (14:07 CET)\nUn motorista ha patit ferides de gravetat a conseqüència d’un accident de trànsit que ha tingut lloc la passada matinada a l’avinguda Tarragona d’Andorra la Vella. L’home, de 37 anys, ha hagut de ser traslladat en helicòpter a l’hospital de Sant Pau, a Barcelona. En el sinistre s’ha vist implicat un únic vehicle.\nEls fets han tingut lloc poc després d’un quart de quatre de la nit. El conductor de la motocicleta ha perdut el control del vehicle i ha caigut a terra, a l’altura del número 46 de l’avinguda. L’impacte ha estat fort.\nRàpidament s’han desplaçat al lloc efectius d’emergències, que l’ha atès i l’han traslladat cap al servei d’urgències de l’hospital Nostra Senyora de Meritxell. Allà s’ha comprovat que s’havia fracturat el fèmur. A més, tenia un problema vascular que ha aconsellat el seu traslladat a Barcelona. Així, ha estat transportat en helicòpter a l’hospital de Sant Pau.


Penedesfera » Arxiu de les Jornades de la Penedesfera 2013\nArxiu de les Jornades de la Penedesfera 2013\nDel 24 al 26 de maig s’han celebrat a Calafell les 6es Jornades de la Penedesfera, coincidint amb la XII Fira del Mar. Dins l’esdeveniment es va realitzar la primera trobada que es celebrava al Penedès d’aficionats a fer fotografies mitjançant l’aplicació mòbil instagram. L’objectiu va ser doncs apropar a internet i les xarxes socials el món mariner i pescador tradicional. La primera “instameet” del Penedès, va significar l’inici d’una nova comunitat d’usuaris de la fotografia mòbil a les comarques de l’Anoia, l’Alt Penedès, el Baix Penedès i el Garraf. Aquesta va tenir el seu inici dissabte a la platja de la Confraria de Pescadors de Calafell, amb el singular bateig de la barca “Carlos Barral”, ja popularment coneguda com “La Barrala”. Les instantànies difoses a internet recollien també les demostracions d’oficis antics, així com les diverses activitats de tot el cap de setmana realitzades per les entitats del municipi directament vinculades al fascinant món del mar, per tal de gaudir-ne fotografiant i pujant les imatges captades a les xarxes socials. Els mateixos usuaris van ser els que van fer de jurat del rally fotogràfic, ja que les 6 fotos amb el hashtag o etiqueta #Penedesfera que al final de l’esdeveniment van tenir més “likes” o “m’agrada” a instagram van ser premiades amb diversos productes i serveis turístics de Calafell i són mostrades al web http://www.penedesfera.cat.\nEl dia abans, divendres, tot va començar amb un Vins&Blogs a la Destil·leria del Patí Català Calafell amb el maridatge dels vins del Penedès Sicus (Bonastre) i Cosmic (Serra del Montmell) amb formatges del món a càrrec de Xerigots. En el mateix emplaçament, diumenge, l’Unió de Productors i Cuiners del Baix Penedès Terra i Taula va rebre el maridatge virtual de l’eina El Teu Sommelier de Vidirecte.cat amb la presentació dins un tast gastronòmic dels principals productes del camp de la Costa Daurada, que va tenir l’estrena inclosa de nous productes de l’associació com el Formatge de Garrofa, únic i nou a Catalunya, mostrant la innovació iniciada a la gastronomia del Baix Penedès.\nL’organització de l’esdeveniment ha estat a càrrec de la Penedesfera, comunitat de bloguers i interessats en el web 2.0 del Penedès, aquells que tenen relació amb l’àmbit de les comarques de l’Anoia, l’Alt Penedès, el Baix Penedès i el Garraf, que recentment ha superat els 1.000 membres i és secció TIC de l’Institut d’Estudis Penedesencs (IEP). En aquesta edició ha comptat amb la col·laboració de l’Associació Patí Català de Calafell Mar Mític Mar Lúdic i del Patronat de Turisme de Calafell com a organitzador de la Fira del Mar, així com de l’Entitat Fotogràfica de Calafell i Comarca Enfoca i la Fundació puntCat en la trobada instagramer. Seguint el caràcter rotatori de la trobada i després de les edicions realitzades anteriorment ja a les quatre comarques de l’àmbit de la Penedesfera –2008 a l’Alt Penedès (Gelida), 2009 al Baix Penedès (El Vendrell), 2010 al Garraf (Vilanova i la Geltrú), 2011 a l’Anoia (Igualada) i 2012 a l’Alt Penedès (Vilobí del Penedès)– al 2014 serà la nova seu una població del Garraf i aproximadament a les mateixes dates de celebració que les anteriors edicions, fet que es debatrà a la xarxa i serà comunicat oportunament.\nLes 6 fotografies guanyadores del concurs fotogràfic de la #1instameetPenedès valorades pels mateixos usuaris d’instagram:\nA continuació teniu fotografies del primer, segon i tercer dia de les 6es Jornades de la Penedesfera:\nTambé una selecció de les 6es Jornades de la Penedesfera a la televisió i a la ràdio:\nRecull al Twitter de les 6es Jornades de la Penedesfera mitjançant Coveritlive:\n6es Jornades de la Penedesfera


Xics Festival, Festival Infantil Musical del Moianès a Moià - Fires, festes, oci i llocs per visitar.\nPropera edició: 26/06/2021\nXics Festival és un festival infantil musical destinat principalment a nens de 0 a 12 anys.\nEl Festival es realitza al Parc Municipal de Moià Francesc Viñas, gran zona enjardinada situada al mig de la població ple de diferents espais ideals per passar un dia en família gaudint del lleure, els concerts, els tallers, els foodtrucks i l'ambient que ens ofereix el Xics Festival.\nEl festival comença a les 10 del matí i acaba a les 8 de la tarda, hi haurà concerts i activitats durant tot el dia amb una mini parada dels concerts al migdia.\nPer a més informació: www.xicsfestival.com\nMoià - Xics Festival (Foto: www.xicsfestival.com)


“Signes dels Temps” entrevista a un capellà andorrà\nEl principat d’Andorra està comprès dins els límits geogràfics de la diòcesi d’Urgell. Un país on l’Església catòlica desenvolupa una intensa activitat pastoral i una important tasca social.\nEl programa 'De Bat a Bat' reflexiona sobre la Pastoral Penitènciaria\nEl programa 'De Bat a Bat' entrevista al Padre José Leonardo Contreras, responsable de la Delegació de Pastoral Penitenciaria de Lleida. Aquí podeu veure el vídeo.\nEl bisbe Salvador presideix el programa La Missa de TV2\nEl bisbe Salvador va presidir ahir 28 de maig, solemnitat de l’Ascensió del Senyor i Jornada Mundial de les Comunicacions Socials, el programa La Missa de TV2 i va estar acompanyat pels cants del Petit Cor de la Catedral i per alguns feligresos del Segrià.\nEl treball de Creu Roja al 'De Bat a Bat al Bisbat de Lleida'\nAnna Marina Coca entrevista a la coordinadora de Creu Roja de Lleida, Mireia Garra, al programa 'De Bat a Bat' al Bisbat de Lleida. Aquí teniu el vídeo de l'entrevista.\nLa comunitat Marista de Lleida explica els seus projectes al 'De Bat a Bat'\nDos representants de la comunitat Marista de Lleida expliquen al programa 'De Bat a Bat al Bisbat de Lleida' els projectes que desenvolupen a la ciutat de Lleida. Aquí teniu el vídeo del programa.


La Fira de Biocultura destaca l'aposta per la producció ecològica a la Comunitat Valenciana i destaca el paper del CAECV\n- El volum de negoci del sector va superar els 450 milions d'euros en 2018, la qual cosa suposa el 25 % de tot el territori nacional\n- En l'últim any i mig, la superfície ecològica certificada s'ha duplicat al territori valencià\nLa 35 edició de la Fira de Biocultura, celebrada a IFEMA-Madrid, ha destacat la figura del Comité d'Agricultura Ecològica de la Comunitat Valenciana en el seu 25é aniversari, així com la importància del seu treball en el creixement del sector ecològic a la Comunitat, que s'incrementa molt per damunt de la mitjana nacional, tant en nombre d'operadors com de superfície i empreses certificades.\nA la inauguració de la trobada, una de les cites de productes ecològics i consum responsable més importants de l'àmbit nacional, han assistit el director general de Desenvolupament Rural, David Torres, així com el president del CAECV, José Antonio Rico.\nTorres ha subratllat l'aposta de la Conselleria d'Agricultura, Desenvolupament Rural, Emergència Climàtica i Transició Ecològica per la producció ecològica a la Comunitat Valenciana, on el volum de negoci en 2018 va superar els 450 milions d'euros. Aquesta xifra representa el 25 % del valor de mercat del consum de productes ecològics de tota Espanya.\nAquestes dades destaquen l'èxit del I Pla valencià de producció ecològica. "Un programa que ens ha col·locat com a referència, que ens ha permés créixer en agricultura ecològica per damunt de la mitjana europea i pel qual la Conselleria continuarà apostant en els pròxims pressupostos amb una dotació d'un milió d'euros", ha assenyalat Torres.\nAixí mateix, el passat exercici es van comptabilitzar més de 2.900 operadors valencians, la qual cosa suposa un increment de l'11,2 % en l'últim any respecte de 2017. A més, s'hi ha destacat la bona tendència en el 2019, en el qual ja s'ha crescut un 13,9 %.\nPel que respecta a la superfície certificada, en 2018 va ser de 114.509 hectàrees, un 18,6 % més que en 2017. Mentre que en el present exercici la superfície certificada ha crescut ja un 25,2 % respecte a 2018, un increment de la superfície en aquest mig any de 28.895 hectàrees. Això suposa que, en l'últim any i mig, la superfície ecològica certificada s'ha duplicat.\nAquestes xifres contrasten amb les dades nacionals, en què la superfície certificada s'ha incrementat només una mitjana del 8 % i el nombre d'operadors ho ha fet també un 6 %; i permeten visualitzar el gran esforç que des de la Generalitat es fa per a donar suport a aquest sector.\nEn l'acte, també s'ha subratllat el potencial que té la producció ecològica a l'hora de construir un futur digne tant per als joves com per a les dones que desitgen incorporar-se a l'activitat agrària. De fet, la dona té un paper destacat en el sector, ja que supera el 24,5 % del total dels productors.\nLa Fira de Biocultura destaca l'aposta per la producció ecològica a la (...)


VÍDEO: El Robolot 2020 comença avui les setmanes temàtiques – elgarrotxi.cat\nVÍDEO: El Robolot 2020 comença avui les setmanes temàtiques\n18 Maig, 2020 Redacció GARROTXA 0\nEl certamen de robòtica didàctica es fa en format online a causa del Covid-19 i allarga la seva durada fins el 27 de juny\nLa 19ena edició del Robolot s’ha hagut de reinventar a causa del Covid-19 i ho ha fet elaborant una edició online sense precedents. El certamen de robòtica didàctica, que es va inaugurar el 9 de maig, s’allargarà fins el 27 de juny omplint així 5 setmanes de contingut. El salt al món digital no ha restat qualitat al certamen, al contrari, tots els experts de Faber que havien de participar en l’edició presencial ho faran igualment en format virtual. És el cas de John Maloney (co-creador d’Scratch i Microblocks, USA), Dan Garcia (professor de Berkeley – BJC), Kathy Giori (de Mozilla IoT, USA), Jadga Hügle (investigadora Snap!, Alemanya), Tom Lauwers (BirdBrain, Pennsylvania), Juanjo López (desenvolupador Arduinoblocks) o Nina Coll Rovira (mestra d’Educació Primària – Especialista TAC – Citilab), entre d’altres.\nLa pàgina web robolot.online és la porta d’entrada al Robolot 2020. Des d’allà es pot accedir a tota la informació, activitats, xerrades i tallers. L’objectiu és centralitzar el un sol espai tot el coneixement i contingut que generi l’edició d’enguany. A la web els participants es poden inscriure i realitzar qualsevol de les propostes programades. Aquest format online trenca qualsevol limitació territorial, fent més internacional que mai el certamen. També fa més accessible el coneixement ja que només cal disposar de temps i un ordinador per poder gaudir de les propostes del Robolot online.\nFer un Robolot online ha permès ampliar el nombre de dies del certamen. En concret s’ha estructurat en 5 setmanes temàtiques durant les quals els diferents participants interactuaran de manera online entre ells i amb experts d’arreu del món sobre els temes a compartir i treballar. L’acte d’inauguració es va dur a terme el passat 9 de maig a partir d’un vídeo de presentació en el que intervenen algunes de les moltes persones que fan possible el Robolot online. Aquesta carta de presentació està penjada a la web per tal que tothom que hi accedeixi la pugui veure. El 6 de maig es va començar a posar en marxa la maquinària del Robolot online amb trobades virtuals amb els experts de Faber per tal de deixar a punt les temàtiques i activitats que aniran desgranant els propers dies. Cada setmana, hi haurà un espai de debat temàtic, per compartir experiències, opinions i projectes.\nI l’1 de juny començarà la setmana dedicada a la Impressió 3D. Donada la situació que estem vivint, la temàtica escollida ha estat el Covid-19, proposant així als participants aprendre a elaborar elements com pantalles protectores, salvaorelles, etc. que ajudin al personal sanitari en la lluita contra el virus.\nA partir del 8 de juny el Robolot online dedicarà la setmana a Arduinoblocks i a Internet Of Things (IOT). Serà en aquest marc quan es posaran en marxa les 100 estacions de mesura de qualitat de l’aire que s’han anat desenvolupant en diferents centres educatius de Catalunya i que formen part d’un projecte on s’han distribuït estacions a centres de Girona, Barcelona, Lleida i Terres de l’Ebre. L’objectiu del projecte és oferir un material que ajudi als professors a tenir una eina per fer prendre consciència als alumnes de la contaminació de l’aire que respirem i entendre les conseqüències que això comporta a tots els nivells.\nTots els nens i nenes interessats en participar en les setmanes temàtiques del Robolot online només cal que s’inscriguin a través de la pàgina web. Les inscripcions per als reptes Snap! i Scratch s’obriran dimarts 19 de maig i les d’impressió 3D dimecres dia 20. El dijous 21 s’obriran les dels reptes TDR-STEM amb Arduinoblocks.\nEn aquests moments ja hi ha més de 30 alumnes de 8 a 14 anys que participen al taller online d’impressió 3D. Cada dilluns se’ls presenta una activitat/repte a dur a terme durant aquella setmana i, a través de videotutorials i videoconferències, aprenen a fer-ho. La impressió final del material es fa des de la seu de Innova Didàctic.\nExposició i Cloenda presencial\nTot el treball que els nens i nenes diguin a terme durant aquestes 5 setmanes s’exposarà públicament el 27 de juny com a cloenda del Robolot 2020. La intenció és poder mostrar els millors dissenys en 3D, així com lliurar els premis, de forma presencial, sempre que la situació sanitària ho permeti. En cas que no sigui possible es faria una exposició sense públic que seria enregistrada per tal d’oferir una cloenda i una mostra virtual tal i com s’haurà fet amb la resta de contingut i propostes del Robolot online.\nINFO: Obertura instal·lacions esportives de Santa Pau\nPERRUQUERIA FINA & SHADOW’S – Perruqueria Home i Dona


Agència de Reputació Online · Gestió i Crisi per a Empreses · Rodanet\nSom l’agència de reputació en línia que cuidarà la teva marca\nEliminem contingut negatiu de Google\nDestaquem els èxits de la teva empresa per quan busquin la teva marca\nMonitoritzem i gestionem la reputació online del teu negoci durant el temps\nVull millorar la meva reputació online\n#1 Anàlisi de crisi de reputació\nHem de conèixer el problema i fer-nos preguntes , té raó? quina és la causa? quin abast ha tingut? Per definir quina és la situació i de quin punt partim.\n#2 Anàlisi de recursos en línia\nUn cop coneixem la situació, haurem de començar a explorar de quins recursos disposem : webs propis, mitjans que parlen de nosaltres, perfils socials, col·laboracions, etc.\n#3 Estratègia de reputació per a empreses\nTenint clar els dos punts anteriors, definim l’estratègia de reputació en línia a seguir , alineem postures i ens posem en marxa.\n#4 Implementació i desenvolupament\nTot el que calgui per a l’estratègia definida, ens encarreguem de tot : Confecció i optimització de webs, creació o optimització de perfils socials, relacions públiques amb mitjans, linkbuilding per augmentar la popularitat dels llocs que ens interessen, etc.\n#5 Seguiment i gestió de reputació online\nOptimització dels recursos segons evolució, oportunitats i necessitats . Enviem un informe mensual personalitzat amb les fites aconseguides i següents passos per a la consecució de propers objectius. Sense compromís a permanència i orientat a la consecució de resultats.\nServei de reputació en línia addicional: Què suggereix Google de la teva empresa o marca?\nEn moltes ocasions, ens trobem que la crisi de la reputació en línia ha anat més enllà, i en l’anàlisi inicial ens trobem que el mateix suggest de Google està sent partícip d’aquesta crisi .\nQuan estàs realitzant una cerca a Google, el propi cercador et suggereix cerques relacionades del que el considera rellevant o popular , i de vegades, quan et trobes en una crisi de reputació online, són cerques que perjudiquen la teva marca . Un exemple:\nDurant els darrers 10 anys, hem desenvolupat una estratègia per poder manipular el que Google suggereixi de nosaltres, amb un sistema testat i amb un alt percentatge d’efectivitat . En el SEO i el que depengui de Google, no es pot garantir res, però sí que podem contrastar totes les vegades que ho hem aconseguit.\nUn exemple ho fem amb la nostra pròpia empresa , on moltes vegades, en buscar “agència seo” et suggereix a Rodanet:\nElls ja Confien a Rodanet\nL’Equip de Reputació Online que Estarà Darrere del teu Projecte\nEquip de 17 professionals\n11 persones dedicades 100% al posicionament web\nConnectats al SEO pràcticament les 24 hores del dia, els 7 dies de la setmana\nPerfils molt diferents i complementaris per cobrir tota mena de necessitats\nAcostumats a treballar i rendibilitzar projectes\nRodanet: la teva agència de reputació online a Barcelona\nBusquem la millor imatge i repercussió per a la teva empresa\no truca’ns gratis al\nAgència Reputació Online a Barcelona\nSer on et busquen. Fer créixer la visibilitat de la teva web per generar rendibilitat al teu negoci i millorar la reputació en línia de la teva empresa.\nRodanet Marketing Interactivo SL© 2022 · Agència Posicionament SEO i Reputació Online · Termes i condicions · Política de cookies


Les aventures d'un faquir al país d'Ikea - Megustaleer\nROSA DELS VENTS, Abril 2019\nUna enginyosa història que farà embogir la brúixola amb les trifulgues d'un faquir estrafolari. Una comèdia filosòfica viva i tendra sobre un món que, com un armari d'Ikea, és ple de falses portes i dobles fons.\nEl faquir Dhjamal Mekhan Dooyeghas, un cop ha assolit l'èxit amb el llibre en què narra el periple que viu quan es queda atrapat en un armari d'Ikea, s'ha aburgesat. Viu més com un maharajà que com un veritable faquir i així l'hi farà saber el seu editor, que li retreu que la seva nova novel·la no té prou autenticitat.\nEn Dhjamal s'adona aleshores que, per escriure històries originals, el primer que ha de fer és\nEn Dhjamal s'adona aleshores que, per escriure històries originals, el primer que ha de fer és recuperar la seva essència. Tant és així que pren la decisió de canviar els llençols de seda que fa servir ara pel mític llit de claus d'Ikea, Könxokinsklåus, però resulta que està descatalogat!\nEn Dhjamal no es dona per vençut i agafa un avió rumb a Suècia per convèncer el fundador d'Ikea que tornin a fabricar aquell model de llit. S'embranca així en una nova i trepidant aventura que l'ajudarà a retrobar-se amb si mateix.\nAquest increïble viatge li recordarà les peripècies de quan va recórrer tot Europa com a immigrant il·legal i, alhora, li farà reviure els records d'una infantesa molt dura a Bombai com a humil aprenent de faquir.\n«Un relat divertit i extravagant. L'enginy de l'autor ens enlluerna a cada pàgina.»\n«Aquesta novel·la rocambolesca manté el lector en suspens en tot moment i el fa reflexionar. Sota l'aparença d'una comèdia, Puértolas, com si s'hagués apoderat de la ploma de Voltaire, ens ofereix una història filosòfica sobre la immigració.»\n«Una aventura esbojarrada que es devora com una bossa de confits en una fira.»\nTítulo: Les aventures d'un faquir al país d'Ikea\nAutor (es): Romain Puértolas\nTraductor: Mireia Alegre Clanxet


.: ET TROBAREM A FALTAR FREDERIC\nET TROBAREM A FALTAR FREDERIC\nAquest migdia ens ha arribat una molt mala noticia, en Frederic Sánchez ens ha deixat per sempre. Ha estat per a tots nosaltres un cop molt fort, inesperat, i més quan just ahir al migdia en Frederic ens havia deixat una fotografia seva que forma part de l’exposició que hem inaugurat al bar del Seràfics.\nEn Frederic va aparèixer un bon dia pel local social de l’AFA per dir-nos que li agradava molt la fotografia, que s’havia comprat una càmera i que volia fer el curs d’iniciació a la fotografia. Des d’aquell moment en Frederic es va convertit en un dels socis que ha participat i col·laborat a totes i cadascuna de les activitats que s’han organitzat a l’AFA: exposicions, xarrades, sopars, sortides... I sempre ho va fer amb bon humor, il·lusió i ganes d’aprendre.\nEn la darrera exposició que l’AFA va organitzar a la sala d’exposicions del C.C.Calisay durant el mes d’octubre, Retrats Viscuts, una de les seves fotos va ser molt elogiada pels visitants i això l’omplia de goig i de ganes de tirar endavant amb aquesta seva nova passió.\nAmb aquestes línies volem expressar a tota la seva família el sentit condol de tots els seus companys i amics de l’Agrupació Fotogràfica d’Arenys de Mar.\nEt trobarem a faltar Frederic.


Rehabilitació d'habitatges amb finalitat social | Ajuntament de Vilafranca del Penedès\nInici / L'Ajuntament / L'Ajuntament t'escolta / Oficina Local d'Habitatge / Rehabilitació d'habitatges amb finalitat social\nL'Ajuntament rehabilita el vostre habitatge de forma gratuïta. A canvi el propietari cedeix temporalment l'habitatge que serà destinat al lloguer social. El temps de cessió ve determinat pel volum d'inversió que ha d'aportar l'Ajuntament en la rehabilitació.\nAmbdues parts hi guanyen:\n- El propietari, després dels anys de sessió corresponents, obté un habitatge rehabilitat en bon estat sense fer cap inversió.\n- L'Ajuntament obté la cessió d'us de l'habitatge durant uns anys per destinar-lo a lloguer social i, per tant, fer front a les dificultats de lloguer accessible. Alhora, s'evita el deteriorament del parc d'habitatges de Vilafranca.\nL'any 2019 el projecte de Rehabilitació d'Habitatges per a Finalitat Social va ser acceptat com a part integrant de la iniciativa europea URBACT.\nURBACT és un programa per a la cooperació de ciutats per desenvolupar i compartir coneixements sobre estratègies sostenibles i de dinamització de les ciutats en l'àmbit europeu.\nOficina Local d'Habitatge. C/ Sant Pere, 4. Vilafranca del Penedès.


L’ELIANA BALLA 2017 – L'Eliana TV\nL’ELIANA BALLA 2017\nMés de 200 persones ballen a l’Eliana\nL’activitat de l’Eliana es Mou congrega a centenars de veïns que van gaudir d’un matí on es van practicar tots els balls que s’imparteixen al Poliesportiu Municipal. Busca’t al vídeo!\nMés de dos-centes persones van demostrar que els veïns de l’Eliana tenen molt de ritme, i és que tots ells van participar en la nova activitat de l’Eliana es Mou: l’Eliana Balla.\nDes de les 11 del matí, a poc a poc, anaven arribant totes les persones, entre les que destacaven moltes famílies, que volien gaudir d’un matí diferent, fent esport i divertint-se.\nA l’escenari que s’havia preparat per a l’ocasió a la Plaça del País Valencià, anaven apujant els monitors de les diverses disciplines que s’imparteixen al Poliesportiu Municipal i feien breus classes magistrals que els assistents anaven seguint.\nLíric, funk, flamenc, balls llatins… tots van tenir cabuda en un matí on la música, el ritme i, sobre tot, la diversió, van convertir-se en els protagonistes.\nSi vau gaudir d’aquesta nova activitat organitzada per la Regidoria d’Esport de l’Ajuntament de l’Eliana, o si voleu saber més del que es va viure a la plaça, sols teniu que fer play al següent vídeo.\nPreviousPrevious post:I CONCURS DE GUIONSNextNext post:CLOENDA DE LA MICE 2017 A L’ELIANA


Assemblea d’entitats per escollir la Coordinadora de les Festes de Sant Raimon 2009\nLa Coordinadora de les Festes de Sant Raimon / Festes d'Hivern 2008, juntament amb el Servei de Cultura de l'Ajuntament de Vilafranca, convoca a una assemblea d'entitats per aquest dijous 8 de maig, a les 8 del vespre, a la Sala 5 de l'Escorxador.\nL'objectiu d'aquesta convocatòria és, tal i com preveu el Protocol de les Festes, donar pas a l'elecció dels membres que composaran la futura Coordinadora de les Festes de Sant Raimon / Festes d'Hivern 2009.\nUn dels objectius fixats també al text del Protocol és que la coordinadora pugui estar composada tant per persones que provinguin del món associatiu com per d'altres que no hi pertanyin, però que mostrin interès per a formar-ne part. Per aquest motiu, aquesta convocatòria es fa extensiva a tota la població.\nLa composició de la Coordinadora haurà de ser d'un mínim de quatre membres i d'un màxim de sis. Cas que el nombre de candidats a formar part de la Coordinadora excedís en nombre, s'intentarà d'escollir la futura Coordinadora per consens dins l'assemblea d'aquest 8 de maig. Si això no fos possible es procediria a la votació (un vot per persona assistent a l'assemblea) per tal d'escollir-la. En cap cas, com a membres de la Coordinadora, podrà haver-hi més de dues persones que siguin representants d'una mateixa entitat.


El PIJ vol ampliar la franja d’edat dels usuaris - El Periòdic d'Andorra\nEl PIJ vol ampliar la franja d’edat dels usuaris\nLa millora de les intal·lacions és un dels eixos principals que planteja el Punt d’Informació Juvenil per aconseguir l’objectiu\nPublicat el Dijous, 22 de desembre de 2016 | 02:30 h\nEls joves participen en un taller d’estampats, ahir. | Comú d\_'Ordino\nEn col·laboració amb el Centre Andorra Sostenible (CAS), ahir per la tarda es va celebrar el novè aniversari del Punt d’Informació Juvenil (PIJ), al qual van assistir vuit joves per participar en el taller de Furoshiki, organitzat i impartit pel CAS. Els assistents van aprendre a estampar estovalles i llençols reciclats i a utilitzar la tela per embolicar objectes i regals com fan al Japó. La consellera de Joventut, Vanessa Fenés, va valorar la importància del servei que es dóna des del PIJ als joves de la parròquia i va manifestar la voluntat d’atraure una franja d’edat més gran ja que «actualment la majoria d’usuaris són adolescents, entre 10 i 13 anys».\nFranja d’edat / Ampliar la franja d’edat dels usuaris és un dels reptes que es planteja el Punt d’Informació Juvenil (PIJ) per als dos propers anys, moment en què el servei es traslladarà al nou edifici sociocultural on actualment s’ubiquen les escoles velles. «Al 2018 aconseguirem una millora de les instal·lacions i més espai que permetrà incrementar els punts de connexió, pensem que això provocarà una freqüentació més àmplia d’edats», va dir la consellera de Joventut, Vanessa Fenés.\nVuit joves van participar ahir dimarts al taller de Furoshiki, organitzat i impartit pel CAS, per celebrar el novè aniversari del PIJ, i van aprendre a estampar estovalles i llençols reciclats. La iniciativa d’Andorra Sostenible que ha portat a altres parròquies, segons van explicar, «s’inspira en una campanya que va endegar el Ministeri de Medi Ambient japonès per recuperar la manera tradicional de portar i embolicar coses sense haver d’utilitzar el paper». La celebració va acabar amb un berenar per a tots els joves assistents.\nTècnica mil·lenària / El furoshiki és una tela quadrangular tradicional del Japó que és utilitzada per embolicar i transportar tot tipus d’objectes, des de roba i regals fins a ampolles de vidre. Es va començar a emprar a mitjans de l’Era Nara, en els banys tradicionals japonesos, per no confondre o barrejar la roba. Més tard el seu ús es va difondre i va començar a ser utilitzada per comerciants per protegir les seves mercaderies o els seus regals.\nActualment el furoshiki està fet de diferents teles, incloent seda, cotó, raió i niló. Encara que aquest art segueix practicant-se al país nipó, el seu ús ha anat decaient, a causa de la gran demanda de bosses de plàstic que existeix avui dia.


Resum Anchor del 28 de Abril al 5 de Maig 2017 - Noticies - Anchor Capital Advisors\nAnchor Dilluns, 08 de Maig de 2017\nAnchor Dilluns, 08 de Maig de 2017 Evolució de mercats\nBarril de Brent, FED, Grècia, Janet Yellen, Macron\nEls tancaments positius a les borses europees i les retallades generalitzades en els rendiments dels bons governamentals anticipaven la victòria del partit pro-europeista a França liderat per Emmanuel Macron. Tal com apuntaven les enquestes, el partit socialista francès va obtenir la victòria en la segona volta de les eleccions amb un 65% dels vots.\nLa setmana va ser especialment positiva en l'Eurozona, finalment Grècia va arribar a un acord amb els seus creditors després d’implementar majors reduccions de les pensions i increments en els impostos del país. Amb això, es preveu que el deute del país hel·lè es mantingui sostenible i es desbloquegin els fons per completar el tercer rescat. Així mateix, les dades macroeconòmiques publicades sostenen la visió de creixement positiu a la regió. L'indicador avançat d'activitat econòmica es va situar amb taxes altament expansives (56,7 actual vs 56,2 anterior). Davant d'aquesta situació, podem dir que es varen dispersar alguns dels riscos que teníem en compte a l'hora d'analitzar l'evolució dels mercats. Així ho reflectien els selectius després del tancament de divendres. Un cop més, el selectiu espanyol IBEX-35 va ser el major beneficiat després d'avançar un +3,92% fins els 11.135 (sumant un +19% YTD), l'STOXX-50 per la seva banda, va repuntar fins als 3.658 (+2,79%), mentre que el DAX-30 va superar nivells de màxims històrics després de finalitzar divendres passat en nivells dels 12.716 (+2,24%).\nAl llarg de la setmana, als EUA vam estar atents a les declaracions realitzades per Janet Yellen posteriors a la reunió del Comitè Federal de Mercat Obert. Es va mantenir la taxa d'interès de referència sense canvis tal com s'esperava en el rang +0,75% i +1%, deixant oberta la possibilitat d'una nova pujada de tipus al juny.\nNo obstant això, els mercats de renda variable a Wall Street tancaven amb avanços una mica més moderats. Tanmateix, vam assistir a la publicació d'importants dades macroeconòmiques referents al mercat laboral, els quals mantenen la fortalesa que havien mostrat fins al moment. Cal destacar el recent increment en la creació d'ocupació no agrícola (211.000 nous llocs respecte els 185.000 estimats pel consens d'analistes), afavorint les expectatives d'una nova pujada de tipus en la propera reunió de la FED.\nPel que als tancaments setmanals respecta, el NASDAQ-100 va finalitzar en nivells dels 5.646 (+1,12%), mentre que l'S&P-500 ho va fer just per sota dels 2.400 (zona en la qual en cas de superar-la podríem tornar a parlar de "pujada lliure").\nTancaments mixtes en les borses asiàtiques després que es donessin a conèixer els indicadors d'activitat avançada. El selectiu Hang Seng retrocedir un -0,56% debilitat per la caiguda en l'última dada del PMI manufacturer (50,3 respecte nivells anteriors i previstos de 51,2). Per la seva banda, el NIKKEI-225, tot i haver cotitzat una setmana semi-festiva per al país, es van registrar avanços superiors al +1% (finalitzant al voltant dels 19.445).\nLes principals commodities van cotitzar a la baixa; el Barril de Brent amb caigudes del -5% en nivells inferiors als 50 USD/Brent a l'espera que es donessin a conèixer nous acords de retallades en els nivells de producció. L'or va patir també retallades del -3% (ara en 1.227 USD/Onz.) Motivat per la reducció de la incertesa després de la resolució de les eleccions franceses.\nPel que fa a divisa, l'euro va ser el major beneficiat; el parell EUR/USD se situa en els 1,0995 (+0,92%), mentre que el parell EUR/JPY ho va fer cotitzant en els 123,92 després d'anotar-se prop d'un +2%.


El Quadern d'Albert Calls: SOBRE EL JACIMENT DE CAN MODOLELL DE CABRERA DE MAR\nI deixa'm afegir un nom més: el d'en Joan Francesc Clariana, que tan ha col.laborat i ha treballat perque els estudis de can Modolell\nEl temple de Mitra em va semblar interessantíssim, tant de bó es pogués donar a conèixer i es dinamitzés. Hi ha molta gent que valora aquestes coses. Gràcies a tots qui s'han esforçat i han contribuït en aquesta tasca.\nFundació Burriac dijo...\nEls interessats a conèixer millor el jaciment de can Modolell podeu veure les novetats bibliogràfiques que anem posant al blog de la Fundació Burriac (www.fburriac.bogspot.com), o bé contactar amb Tanit per a rebre una visita guiada o un taller per als escolars.\nCoordinador Fundació Burriac


Josep M. Macias, Imma Teixell i Andreu Muñoz- Sapiens.cat\nAndreu Muñoz, Imma Teixell i Josep M. Macias\nSom arqueòlegs tarragonins que volem (confiem que a diari) comentar-vos la nostra recerca en un dels espais més emblemàtics de la ciutat: la Catedral de Tarragona.\nÉs un projecte atrevit -fruit d’un acord entre l’Ajuntament de Tarragona, l’Institut Català d’Arqueologia Clàssica i el Capítol de la Catedral (Arquebisbat)- que procurarà resoldre un dels interrogants arqueològics més importants de les províncies occidentals de l’antic Imperi Romà.\nTots tres ens hem format en la Universitat de Barcelona (especialitat Història Antiga i Arqueologia). El Josep Maria és investigador de l’ICAC, l’Andreu és director del Museu Bíblic Tarraconense i l’Imma és arqueòloga municipal.\nL’arqueologia és una petita aventura que a vegades té èxit i de vegades… En aquest cas la volem compartir amb vosaltres, així que alea iacta est.\n22/06/2010 - 17:59\nCompartir la recerca arqueologica en directe es una cosa francamente nova, sorprenent i del tot engrescadora. Aixo no em sembla una aventura sino una recerca cientifica de primer ordre i de una serietat total. Els seus resultats -els que siguin- seran fonamentals per l’Arqueoloogia de Tarragona i de tota la Hispania Romana. Felicitats i molts anims!!!\n22/06/2010 - 21:29\nMolt interesant i moltes gràcies per compartir-lo amb tothom.\n28/06/2010 - 10:17\nEstarem atents als resultats que aneu publicant.\n02/07/2010 - 18:03\nFantàstic que dia a dia poguem sàpiguer el que de la petita ( o gran aventura ) de l’arqueologia. Enhorabona per la iniciativa i molta sort, estic segura que la tindreu, la bona feina, sempre dona bons resultats. Ànims i endavant!\nVinga valents! Que fareu història!\nGràcies per compartir amb nosaltres l’aventura. És un plaer conèixer, ni que sigui una miqueta, la cuina de l’arqueologia.\n31/07/2010 - 1:59\nHe repassat els comentaris des de l’inici i semba, la que l’aventura ha acabat bé, tant l’arqueològica com la de comunicació. Molta gent hem agraït la divulgació, les imatges, les conclusions o apreciacions provisioals. Què en penseu els autors?\nPS He assistit avui a la jornada de portes obertes i s’hi respirava un ambient molt “positiu”, com una mena d’agraïment pel fet de poder veure les entranyes de la catedral, i accedir un a mica als nous coneixements que se’n desprenen.\n31/07/2010 - 16:50\nAhir no vaig poder desaprofitar l’ocasió de veure una indicis petris que no tornarem a veure mai més. Mai no m’hauria pensat de veure remenat un sol que sempre havia cregut intocable eternament. Tot i la presumpció o certesa de l’existència anterior del temple romà, és formidable avançar en la investigació a favor del coneixement. Gràcies per fer-nos arribar la recerca mitjançant la divulgació.\nVisca l’arqueologia mediàtica! – Sapiens.cat\n09/08/2010 - 1:06\n[…] vam iniciar aquesta experiència, ja vam manifestar la nostra voluntat d’acompanyar, passés el que passés, l’excavació amb […]\nTanto esfuerzo y dinero desperdiciado!!!!!! Es un escándalo!!!!!!!\n[…] Macías, al costat de Imma Teixell (arqueòloga l’Ajuntament de Tarragona) i Andreu Muñoz (ar…, el que va excavar en el subsòl de la Catedral, i sumant els esforços plurinstitucionales han obtingut resultats positius. La maqueta dedicada al Temple d’August és una peça molt reduïda, realitzada a escala 1:500, però que ofereix una funció pedagògica i una visió coherent del que podria haver estat el gran santuari de culte en honor d’August. Aquest temple presidia l’acròpoli de la ciutat amb dues hectàrees de superfície. […]\nCom és evident per la temàtica del vostre blog, esteu interessats en la cultura i la història de l”Imperi romà al nostre país.\nPer això, i en ocasió de la XIII edició del Festival Tarraco Viva i de la inauguració de l’exposició Romanorum Vita a Tarragona, us volem donar aquest projecte de divulgació històrica de l’Obra Social “la Caixa”\nRomanorum Vita permet conèixer la vida quotidiana dels habitants d’una ciutat de l’Imperi Romà en època Imperial (s. I d. C). a través d’una exposició itinerant que et convida a passejar per un carrer i visitar una domus. L’exposició us situarà a l’any 79 d. C, en plena època Imperial i poc abans de la destrucció de Pompeia. Escenografies, projeccions audiovisuals i textos informatius es complementen amb elements sonors i fins i tot olors, creant una experiència innovadora.\nPerò Romanorum Vita no s’acaba en l’exposició, que també podeu visitar virtualment (http://multimedia.lacaixa.es/lacaixa/ondemand/obrasocial/interactivo/romanorumvita/cat/visita_virtual.htm).\nAl nostre blog (http://www.romanorumvita.com/?lang=ca) podeu trobar les darrers noticies del projecte, i participar creant audioguies, penjant fotografies de jaciments romans d’Espanya al nostre grup del Flickr (http://www.flickr.com/groups/romanorumvita/) i fent comentaris al nostre blog.


El Blog del JR: VISITA DEL CONSELLER PUIG A LES TERRES DE PONENT\nEls Mossos i les Terres de Ponent\nJosep Ramon Sanahuja (delegat de l’USPAC)\nEm sobta, l’anunci del conseller Puig d’incrementar la dotació de Mossos (en pràctiques) en uns 20 o 30 agents, aquest estiu a les Terres de Ponent. Com el mateix anunci diu, és “per l’increment de feina que comporta el Baix Segre i la recollida de fruita”. Aquesta és la part proporcional que ens toca a Ponent dels nous agents que surten en pràctiques?Desgraciadament, anem molt més mancats que aquests 20 o 30, i si, el departament actua com ho ha fet els darrers anys, veurem com a l’acabar l’estiu, se’ls emporta a un altre lloc sense fer-ne cap anunci.\nEn la visita del conseller a Lleida, s’ha compromès a moltes coses, com: desdoblar l’ABP Pla d’Urgell, increment de la policia de proximitat i obrir l’oficina d’Aitona tot l’any, etc. (però sempre posant com a termini la legislatura de 4 anys).Malauradament les coses que impliquen seguretat als ciutadans s’han de fer amb terminis més curts i raonables.\nMolt em temo, que el conseller Puig s’ha deixat portar pel poder de tot un alcalde de Barcelona i, a aquest sí, li ha cedit els Mossos que reclamava per la gran ciutat.\nDes del sindicat USPAC estarem atents a tots aquests moviments i, per descomptat que, no deixarem d’exigir-li al nou conseller que compleixi amb allò que defensava el seu mateix partit, quan era a l’oposició. I alhora, el que és just i legítim per Ponent.\nAquí a Ponent, sense els Mossos que necessitem, encara entra en algun torn de servei UNA sola patrulla per tota la comarca i això no pot continuar passant 4 anys més!.\nJosep Ramon Sanahuja (delegat d'USPAC) Unió Sindical de la Policia Autonòmica de Catalunya\nPublicat per JR a 09:49


Celrà instal·larà el primer punt lila durant la Festa Major – Celrà.cat\ncelrà.cat » General » Celrà instal·larà el primer punt lila durant la Festa Major\nL’espai de prevenció i atenció a les violències masclistes s’ubicarà al pavelló de les piscines la nit del 4 de maig\nL’Ajuntament de Celrà, conjuntament amb el suport del Jovent de Celrà i la Coordinadora de Festes, estrenarà el primer punt lila durant la propera Festa Major. Aquest espai d’informació, assessorament, atenció i denúncia davant de violències masclistes estarà ubicat al pavelló de les piscines durant la nit del 4 de maig de les 23 a les 5 h.\nUn equip de dinamitzadores expertes en sensibilització i atenció a les conductes sexistes, juntament amb les entitats organitzadores de la Festa Major, atendrà les consultes de les persones que s’adrecin en aquest punt.\nSota el lema “Només si és si” la Regidoria de Joventut busca dotar d’una perspectiva de gènere i diversitat afectivosexual la festa major de Celrà, i esdevenir un recurs preventiu i una eina de suport per a totes les persones que participen d’aquests espais d’oci. Per desenvolupar aquest espai d’atenció també es preveu la creació d’un circuit d’atenció en el cas que es produeixi una agressió en el marc de la Festa Major.\nInformació sobre els casals d’estiu 2020 que organitzen l’Ajuntament i les entitats a Celrà\t27 de febrer de 2020\nNou casal de natura per a joves de 2n, 3r i 4t d’ESO\t26 de febrer de 2020\nConvocatòria d’ajuts per a casals d’estiu, extraescolars i colònies i sortides\t20 de febrer de 2020\nEl 8 de març se celebra el 48è aplec de la sardana, amb les cobles Mediterrània, Bisbal Jove i Ciutat de Girona\t11 de febrer de 2020\nEl Carnestoltes de Celrà se celebrarà la tarda del dissabte 7 de març\t6 de febrer de 2020


La caiguda d'un dòmino gegant de mil peces simbolitza la fi del mur de Berlín\nLa porta de Brandenburg ha estat el centre de la commemoració de la caiguda del mur de Berlín aquest dilluns, en una jornada marcada per la pluja intensa a la ciutat. Les principals personalitats que assisteixen a les celebracions dels vint anys de l'esdeveniment han anat a una recepció oficial al palau de Bellevue, la residència oficial del president d'Alemanya, Horst Keller. Des d'allà, s'han dirigit a la porta de Brandenburg, on Daniel Barenboim ha dirigit un concert interpretat per l'Orquestra de Berlín. Seguidament, els actes han culminat amb la caiguda d'un dòmino gegant, format per un miler de peces de 2,5 metres d'altura, que seguia el traçat del mur.\n09/11/2009 - 18.48 Actualitzat 10/11/2009 - 17.23\nEl músic argentinoisraelià Daniel Barenboim ha inaugurat l'anomenada "Festa de la Llibertat", l'acte central del vintè aniversari de la caiguda del mur, amb l'obertura de "Lohengrin" de Richard Wagner. Davant la porta de Brandenburg i sota una intensa pluja, les desenes de milers d'assistents a la celebració s'han protegit amb paraigües per escoltar la interpretació de l'Orquestra Estatal de Berlín.\nPeces de Wagner, Beethoven, Schönberg i Golman han sonat davant de milers de persones, en un acte que ha comptat amb l'assistència dels principals líders mundials. L'actor Klaus Maria Brandauer ha llegit uns poemes que formaven part d'una de les peces interpretades. La sorpresa del concert l'ha protagonitzat el tenor Plácido Domingo, en interpretar la marxa popular "Aire berlinès". Un moment que ha estat molt corejat pels assistents.\nLa festa ha estat presidida per la cancellera Angela Merkel, i hi assisteixen el president rus, Dmitri Medvédev; el seu homòleg francès, Nicolas Sarkozy; el primer ministre britànic, Gordon Brown, i la secretària d'Estat nord-americana, Hillary Clinton, en representació de les quatre potències aliades vencedores de la Segona Guerra Mundial.\nTambé hi han estat presents el president de la Comissió Europea, José Manuel Durão Barroso, i del Parlament Europeu, Jerzy Buzek, així com els líders dels 27 països membres de la UE, entre els quals, el cap de l'executiu espanyol, José Luis Rodríguez Zapatero.\nTot seguit, els polítics han travessat la porta de Brandenburg per simbolitzar la unitat europea i, a continuació, han seguit els parlaments de les autoritats: Angela Merkel, l'alcalde de Berlín, Klaus Wowereit, i els representants de les quatre potències aliades.\nFinalment, s'ha fet caure la cadena de peces de dòmino gegants que han decorat artistes de tot el món. L'expresident polonès Lech Walesa ha estat l'encarregat de fer la primera empenta, des d'un extrem del traçat de fitxes, d'un quilòmetre i mig de llargada, que han seguit el recorregut del mur. Amb aquest acte, s'ha volgut simbolitzar que el mur de Berlín s'ha ensorrat de nou.\nUn castell de focs ha tancat tots els actes que s'han fet a Berlín per celebrar les dues dècades sense mur, i que han estat seguits als carrers per prop de 100.000 persones.\nEl Mur escampat pel món\nL'efecte dòmino de la caiguda del mur


El Consell aprova el Pla de residus\nLa separació de la matèria orgànica és un dels principals objectius de la institució insular\n3 min. Palma 13/09/2018 12:43\n651x366 Les deixalleries tindran un espai destinat a la preparació per a la reutilització. Les deixalleries tindran un espai destinat a la preparació per a la reutilització.\nEl ple del Consell de Mallorca ha aprovat inicialment el Pla director sectorial de residus no perillosos de Mallorca. La reducció de residus i la separació de matèria orgànica són els eixos d’aquest Pla, que aposta per fomentar l’economia circular i la jerarquia de residus d’acord amb les normatives europees.\nUna de les principals novetats és que s’unifiquen els actuals dos plans de residus no perillosos: el de residus sòlids urbans i el de construcció, demolició, voluminosos i pneumàtics fora d’ús. Un dels objectius i reptes més importants del Pla, i que també suposa una gran novetat, és el fet d’afrontar la separació de matèria orgànica amb la implantació de la recollida en tot Mallorca en dos anys i la planificació de noves infraestructures de compostatge per poder assumir-la.\nEl Pla també fomenta el servei de les deixalleries i de les estacions de transferència per tal de facilitar l’establiment d’una xarxa d’instal·lacions que permetin potenciar la preparació per a la reutilització i les recollides selectives, tot minimitzant els impactes vinculats al transport i tractament. En el cas de les deixalleries, el Pla preveu que totes han de tenir un espai destinat a la preparació per a la reutilització. És a dir, que quan els residus arribin es triïn aquells que es puguin reparar per donar-los un segon ús i es tractin amb cura.\nPer poder dur a terme tots aquests objectius s’ha plantejat un seguit de millores a les instal·lacions de tractament. Es planifiquen noves instal·lacions, descentralitzades de Son Reus, per fer compost de matèria orgànica i d’altres per al compost de llots. I, d'altra banda, s'han de millorar i ampliar les estacions de transferència. Es mantindrà el sistema de gestió insular, però amb plantes descentralitzades, de manera que s'acosti al màxim el tractament, sobretot de matèria orgànica, als municipis.\nAquest planejament és fins a 2030, per tant, està elaborat per dur-se a terme en fases, segons les necessitats marcades per la gestió real dels residus.\nPer donar cobertura al nou sistema de separació d'envasos, el sistema de dipòsit devolució i retorn (SDDR), s'ha plantejat la reserva de sòl per a una planta de rentat d’envasos. Un dels beneficis territorials d’aquest PDSR és l’aprofitament de tot el sòl que ja estava reservat per a ús públic, de manera que es reduiria l'ocupació de sòl addicional. Es desafecta territori perquè es pugui dedicar a altres usos, com és el cas de les plantes de tractament de llots d’Ariany i de sa Pobla.


Si vols aparcar hauràs de pagar | [es]Crits per Girona\nPàgina d'iniciSi vols aparcar hauràs de pagar\nSi vols aparcar hauràs de pagar\n15 Juny 2017 15 Juny 2017 lluc salellas vilar\nEls últims plens municipals compten sempre amb una fotografia abans de la sessió – dilluns era el Trueta – que busca desviar l’atenció sobre el contingut de l’espai de debat institucional per excel·lència. Aquest mes de juny, però, la jugada comunicativa no va obtenir l’efecte desitjat perquè sobre la taula hi havia la proposta sociovergent d’instal·lar una nova taxa de pagament pels aparcaments en superfície a la ciutat (2 euros tot un dia i 1 euro per nit si ets veí). És la proposta que s’ha popularitzat com el negoci de l’aparcament de la Copa però que, tal com recordàvem dilluns, podria estar pensada no només per aquest espai sinó per molts altres de la ciutat. I és que, de fet, un dels grans problemes de la decisió unilateral del govern sobre el pagament d’aparcaments de superfícies és que ni tan sols ha anat acompanyada d’una previsió i calendarització d’establiment d’espais concrets on es vol aplicar. Volien un xec en blanc. I lògicament ningú de l’oposició el va voler signar.\nPerò aquest no és l’únic problema d’origen de la proposta cuinada pels regidors Alcalà (PDECAT) i Paneque (PSC). L’aparcament de pagament, per exemple, no ha estat acordat amb els veïns i veïnes dels barris adjacents a la suposada zona afectada, Pedret i Barri Vell, que han vist, majoritàriament, la decisió com un nou atac a les garanties de viure amb qualitat en els seus barris. I en porten una colla. Així mateix, l’anunci tampoc inclou un pla d’acompanyament que situï quins mecanismes de transport públic, ja sigui autobusos o Girocleta, es posaran a l’entrada Nord de la ciutat per garantir que els anomenats espais dissuasius d’aparcament tinguin unes contrapartides que els facin realment interessants i que els dotin de la utilitat que han de tenir. Finalment, una pregunta que sobrevola amb silenci tot el debat: com és que ningú fa esment als dos aparcaments soterranis tancats ara mateix a la ciutat: un a la Plaça Miquel de Palol i a l’altre sota el Parc Central (amb prop de 1000 places)? No són espais que s’haurien de contemplar davant un canvi estructural en la mobilitat com el que proposa el Govern sociovergent?\nLa reducció del trànsit motoritzat a la ciutat és un objectiu imprescindible. I aquesta reducció ha d’anar del centre cap a fora. Sens dubte. Per fer-ho calen mesures noves i arriscades. També d’acord. Fins i tot: mesures que puguin semblar estrafolàries en el present i un encert en el futur. No seria pas la primera vegada. En aquest sentit, nosaltres tan sols demanem que es compleixin dues premisses: d’un costat que els veïns d’aquells indrets afectats no n’hagin d’assumir el cost (la proposta actual així ho fa perquè ja m’explicaràs qui agafa el cotxe a 3/4 de 8 del matí i el torna a 1/4 d’11 e la nit) i que en paral·lel es donin garanties de mobilitat amb transport públic incloses en el preu d’aparcament que no encareixi encara més la vida dels treballadors i les treballadores que venen a Girona en cotxe perquè el model de transport públic és un nyap. Ens semblen mesures de lògica política que permeten acomplir objectius compartits, reduir l’ús del cotxe i garantir drets a veïns i treballadors.\nVeurem, però, on queden aquestes propostes. Si hom ha de fer cas al desgavell que va ser l’explicació de la proposta en la comissió informativa prèvia al ple ja pateix. I és que aquell dia dels regidors de l’equip de govern n’hi havia que no sabien que existia la proposta, n’hi havien que deien que era general i que no s’havia decidit quin emplaçament tindria aquest nou aparcament de pagament i n’hi havia que t’explicaven que seria tant sí com no a la Copa. I l’oposició esparverada. Descoordinació i ridícul polític. Tot a porta tancada, és clar. Ja se’n cuiden prou que les fotos siguin abans del ple i amb altres temes. El que dèiem. Mentrestant, però, la realitat és la que és i la mesura proposada només ha generat descomprensió.\n← Pressupostos Participats. Autocrítica, autoquè?\nDe qui és la potabilitzadora? →\n2 pensaments sobre “Si vols aparcar hauràs de pagar”\nJoan Marean ha dit:\n16 Juny 2017 a les 14:03\nBenvolgut lluc ,\nTrobo molt trist la aprovació d’aquesta proposta es veritat que hi ha un problema de mobilitat a Girona amb el tema de vehicles . el problema crec que no s’arregla privatitzant aparcaments . Crec que avanç de fer les coses s’ha de pensar i això l’ajuntament no ho ha fet. Com creu l’ajuntament que afectarà els petits comerços i botigues de Girona o el mercat setmanal de la devesa hi ha molta gent de fora de Girona que anava a aparcar a la Devesa per anar a comprar i ara deixaran d’anar. Això els que sortiran guanyant seran el centres i complexos comercials , també hi ha els treballadors/es que venen a treballar cada dia a Girona i ara tindran que anar pagant perquè casi tot el que hi ha es zona blava i ara això del pagament tou, o els estudiants/as que anem cada dia a la universitat aparcar a les àguiles cada cop es pitjor aparcar i el transport públic es pèssim t’has de adaptar al horaris si tens la teva empresa pots fer però si treballes per altres no , a mes el cost econòmic de pagar per aparcar ja que cada cop queden menys aparcaments gratuïts i hi ha gent que no es pot permetre pagar aquesta quantitat tot un any . Crec que s’ha de plantejar un canvi però no crec que aquest model sigui el mes adequat. Cal platejar a part del que deies al article perquè hi ha tantes zones blaves buides , només cal passar un dia entre setmana per la zona güell i veuràs aparcaments de zona blava /verda vuits i no només en aquesta zona sino a molts d’altres.\nCrec que en comptes de anar endavant aquest ajuntament va endarrera , aquest tema era un tema que s’ha fet de mala manera i això comportara problemes per la ciutat.\n16 Juny 2017 a les 14:21\nMoltes gràcies pel teu comentari. Sens dubte, la decisió s’ha pres malament.


Proposen construir dos vials a l'entrada de Torroella per acabar amb les endèmiques cues de l'estiu | ElMotordeGirona.cat\nPla General de Torroella que preveu els dos vials\nL’Ajuntament de Torroella de Montgrí proposa construir dos vials a l’entrada sud del municipi per acabar amb les endèmiques cues que es produeixen a l’estiu abans d’arribar al pont que creua el riu Ter. La idea del consistori és que els vehicles que volen anar a l’Estartit no hagin d’entrar dins del poble.\nSegons va explicar el regidor d’urbanisme Jordi Colomí al programa Precs i Preguntes de TV Costa Brava proposen construir dos vials, un cap a l’Estartit i un altre cap a l’Espai Ter. Una proposta que l’edil creu que no és una «solució màgica» però que podria solucionar gran part del problema que es genera sobretot a l’estiu. Una molèstia que no només afecta el turisme sinó també al veïnat local que veu com el temps de desplaçament per anar a l’Hospital de Palamós, per exemple, s’incrementa notablement.\nInversions a les carreteres del Baix Ter\nLes cues a l’entrada pel pont del Ter de Torroella de Montgrí es sumen al conjunt de problemes que té la xarxa viària del Baix Ter, amb unes carreteres estretes, malmeses i poc preparades pel volum de trànsit que suporten a l’estiu. De fet, la Generalitat ja s’ha compromès a invertir uns 20 milions d’euros en els propers quatre anys per abordar la qüestió.\ntags: carreteres Torroella de Montgrí xarxa viària\nprevious Jornada de portes obertes a Fornells Motor per presentar el nou Hyundai i30


La Regidoria de Joventut organitza un taller de podcast - Valencia noticies\nEsta activitat s’emmarca en les accions formatives municipals adreçades a la gent jove\nEls podcast estan de moda i per això la Regidoria de Joventut ha organitzat un taller gratuït on s’ensenyaran les claus per a produir-los. Tindrà lloc cada dimarts i dimecres de novembre de, 19 a 21 hores, durant huit sessions, al centre municipal de joventut de Ciutat Vella.\nA través del taller organitzat per la Regidoria de Joventut, les persones interessades podran aprendre a fer podcast en un entorn digital de treball especialitzat, així com enviar i emmagatzemar documents sonors, conéixer aplicacions d’edició de so i tot allò relacionat amb la seua difusió.\nLa regidora de Joventut, Maite Ibáñez, ha explicat que “al llarg de les diferents sessions, s’introduirà als conceptes teòrics i tècnics del podcast, s’ensenyarà a utilitzar la documentació, es treballarà la producció radiofònica, la locució, la creació del programa i la seua edició, etc.”. Segons l’edil, “el nostre objectiu és potenciar totes aquelles activitats formatives i programes que siguen dʻinterés per a les persones jóvens del nostre municipi».\nEl podcast s’ha convertit en els últims anys en un dels mitjans en línia més populars. Un podcast és una publicació de caràcter digital i periòdica, en format d’àudio o vídeo, i que es pot descarregar d’internet o escoltar en línia. Es tracta d’un tipus de programa de ràdio descarregable que es pot muntar en una pàgina web o en tot tipus de plataformes perquè es puga escoltar en qualsevol moment.\nEl taller estarà impartit per dos formadores especialitzades en innovació periodística, periodisme cultural i radiofònic. Les persones interessades a fer la inscripció poden fer-ho a través de la pàgina web de la Regidoria de Joventut <www.joventut-valencia.es>. El taller està orientat a jóvens d’entre 16 i 30 anys.\nD’altra banda, Maite Ibáñez ha recordat que des de la Regidoria de Joventut “oferim durant estos mesos més de 40 tallers “Apunta’t” a l’ocupació del temps lliure de les persones jóvens des d’una perspectiva educativa i formadora”. La regidora ha indicat que “entre les activitats oferides, les inscripcions de les quals estan obertes, destaquen les dedicades a l’aprenentatge de dibuix, artesania, iniciació a la llengua de signes o hàbits saludables, així com tallers de teatre, còmic, cuina, reciclatge, ball o cursos de manipulació de aliments”.\nEl MUPA acull l’exposició ‘La participació valenciana en la Ruta de la Seda’\nValència organitza cercaviles en els mercats municipals per a homenatjar a Berlanga\nRIURE i CONVIURE amb ÓSCAR TRAMOYERES i la Falla del Poble\nL’IVC presenta l’estrena mundial de ‘Júlia’, basada en la novel·la d’Isabel-Clara Simó, al Principal de València\nEl IVC presenta el estreno mundial de ‘Júlia’, basada en la novela de Isabel-Clara Simó, en el Principal de València\nEl treball artesanal centra la campanya gràfica de les Falles 2018\nEls primers resultats de tests PCR permeten la reincorporació al servici actiu de més d’una quinzena de treballadors i treballadores municipals\nCs exigeix a Aumsa col·laborar amb Cocemfe perquè tots els habitatges de l’entitat siguen accessibles\nDues instal·lacions de José Antonio Portillo coproduïdes per l’IVC per al Nadal\nLa plaça Ciutat de Bruges s’obri de nou a la ciutadania, després de la seua remodelació\nL’Ajuntament inicia la gestió del complex Torre Miramar després de la seua adequació com nou «espai de cultura urbana» de la ciutat


Com fer granola casolana, recepta | Factor Gastronòmic\nIngredient principal / Dolços / Granola casolana\nDificultat baixa, Dolços, Menys de 30 min2\nTemps enrere hauria estat impensable elaborar-se una mateixa a casa els seus propis cereals per esmorzar. Durant molts anys ens han acostumat a consumir-ho tot tan processat i ben envasat que fins i tot les coses més senzilles ens resulten llunyanes. En el fons, moltes preparacions són més fàcils del que ens pensem i, amb una mica de temps i voluntat, podem elaborar moltes d’aquestes coses que comprem habitualment per menjar. L’avantatge d’elaborar-ho nosaltres mateixes és que podem triar els ingredients que fem servir i, d’aquesta manera, incidir directament en la nostra salut, triant aquells productes més beneficiosos per a nosaltres, les persones que els elaboren i el medi ambient.\nQui més qui menys ha menjat algun cop cereals per esmorzar. Algunes persones ho fan molt sovint, altres de tant en tant i, d’altres, mai. Si sou de les primeres o les segones, poder gaudir de granola casolana no té rival i, un cop feta, aguanta força temps. Fer-se-la una mateixa permet modificar els ingredients al gust i anar variant de tant en tant per no caure en la monotonia. Podem variar el tipus de fruits secs que posem (millor si són de proximitat), les espècies o la fruita seca. Podem no posar-li llavors de sèsam i lli si no en tenim. Podem posar enlloc de mel, xarop d’auró, producte que, tot i no ser de proximitat, també dona bons resultats. L’oli de coco, en aquest cas, pel fet de ser un oli que a temperatura ambient es manté sòlid, és millor fer-lo servir per afavorir la textura cruixent de la granola casolana.\nUna preparació fàcil de fer i a l’abast de tothom, i una manera de reduir els productes ultraprocessats que els darrers anys ens han fet creure que eren insubstituïbles. Amb petits canvis com aquest, poc a poc podem millorar la nostra alimentació i prendre consciència de tot el que suposa.\n500 g de flocs de civada (integrals o normals)\n150 g de fruits secs al gust (nous, avellanes, ametlles, pipes de carbassa,…)\n3 c.s. de llavors de sèsam i/o lli triturades\n3 c.p. d’espècies en pols al gust (canyella, cardamom,…)\n75 g d’oli de coco\n75 g de fruita dessecada o deshidratada al gust (nabius, panses, coco deshidratat)\nOpcional: 50 g de sucre (de coco, de canya, integral o panela)\n(c.p.: cullerada de postres; c.s.: cullerada sopera)\nCom fer la granola casolana\nPre-escalfar el forn a 180 ºC.\nEls fruits secs els podem deixar sencers o picar-los lleugerament per obtenir-ne trossos petits.\nEn un bol, mesclar els flocs de civada, amb els fruits secs, les llavors de sèsam o lli, les espècies i el polsim de sal. Opcionalment, també es pot posar una mica de sucre.\nPosar en un got o bol petit l’oli de coco i la mel i escalfar-ho lleugerament al microones per tal que agafin textura líquida.\nAfegir-ho al bol i barrejar amb una espàtula.\nFolrar una safata gran pel forn amb paper sulfurat (paper de forn), escampar-hi la barreja i enfornar 10-12 minuts a 180 ºC.\nRetirar la safata del forn, remoure la granola casolana i enfornar 10-12 minuts més.\nEn aquest punt, podem treure ja la granola del forn o tornar-la a remoure i deixar-la 10 minuts més si volem que quedi més torrada.\nApagar el forn i deixar refredar la granola casolana.\nUn cop freda, afegir la fruita dessecada i/o deshidratada.\nGuardar la granola casolana en un recipient hermètic.\nPer menjar la granola casolana, podeu barrejar-la amb llet, llet vegetal o iogurt, i a més, si us agrada, afegir-li fruita fresca tallada a trossos.\n30 gener, 2022 @ 18:30\nMoltes gràcies per la recepta! M’ha inspirat en la primera prova de fer granola casolana, ha quedat molt bé =)\n31 gener, 2022 @ 08:33\nMoltes gràcies pel comentari Ariadna! M’agrada molt saber que les receptes us funcionen i us inspiren. 🙂


Abel Mourelo ja pot exercir de segon entrenador amb Bartolo\nAbel Mourelo en un entrenament amb el CF Reus la temporada passada.\nEl nou membre del cos tècnic ha rescindit el contracte amb el Vortis japonès\nActualitzada 22/07/2019 a les 16:39\nEl cos tècnic del Nàstic de la temporada 2019-20 encara estava incomplet, i és que restava per fitxar al segon entrenador de Xavi Bartolo, Abel Mourelo, que, tot i no ser oficial, ja estava treballant des de l'ombra.\nMourelo encara no podia ser presentat amb el Nàstic perquè tenia contracte amb el Vortis, equip que milita a la segona divisió japonesa, ocupant el mateix càrrec. Mourelo ja havia estat company de Bartolo, ho va fer la temporada passada al CF Reus però, a mitja temporada, quan l'equip va quedar expulsat de la lliga va decidir fer les maltes cap al Japó. Avui, el Vortis ha anunciat a través de la seva pàgina web que el club i Abel Mourelo han decidit rescindir el contracte.\nAixí doncs, ara ja no hi ha cap inconvenient perquè el club grana anunciï oficialment la seva incorporació al cos tècnic de Bartolo. Una acció que podria realitzar-se en les pròximes hores o dies.\nComenta el contingut : Abel Mourelo ja pot exercir de segon entrenador amb Bartolo


Noves mesures per fer front a la crisi del covid19 : moratòria pagament lloguer de locals comercials\nUna altra de les mesures que us anunciàvem aprovades per l’últim RD llei 15/2020 és l’establiment per llei d’una MORATÒRIA en el PAGAMENT del LLOGUER DE LOCALS COMERCIALS i INDÚSTRIES\nA continuació us fem un resum de les principals mesures en la moratòria de pagament de lloguers i els requisits per gaudir-ne:\nA quins contractes s'aplica?\nLa moratòria aprovada es pot aplicar als següents tipus de contractes:\nArrendaments per a ús diferent a habitatge. Segons la LAU són aquells contractes que la seva funció no sigui la de satisfer la necessitat d'habitatge. Especialment, tindran aquesta consideració els arrendaments de finques urbanes celebrats per temporada, ja sigui d'estiu o qualsevol altra, i els celebrats per a exercir a la finca una activitat industrial, comercial, artesanal, professional, recreativa, assistencial, cultural o docent, qualsevol que siguin les persones que els celebrin.\nQueden per tant inclosos els arrendaments de locals i de naus industrials.\nArrendaments d'indústria o de negoci, que són aquells contractes en virtut del qual se cedeix l'explotació a una altra persona, per preu cert i temps determinat, és a dir, no sols es lloga el local sinó també el negoci.\nQui pot sol·licitar la moratòria del pagament del lloguer? AUTÒNOMS I PIMES\nNo tots els arrendataris de locals comercials podran acollir-se a la moratòria del pagament de la renda aprovada pel Govern, sinó que és necessari que es compleixin una sèrie de requisits.\nPodran sol·licitar la moratòria del pagament del lloguer del local comercial aquells\nEstar d'alta al RETA la data de declaració de l'Estat d'Alarma o, en el seu cas, en una de la Mutualitats substitutòries del RETA.\nQue la seva activitat hagi quedat suspesa arran de la Declaració de l'Estat d'Alarma, o en cas que no hagi quedat suspesa, que hagi tingut el mes anterior una reducció de la facturació d'un 75% respecte la mitjana de facturació del mateix trimestral de l'any anterior.\nLes PIMES també podran sol·licitar la moratòria del pagament del lloguer del local comercial sempre que compleixin els següents requisits:\nQue no se superin els límits establerts a l'article 257.1 de la Llei de Societats de Capital:\nQue el total de les partides de l'actiu no superi els 4 milions d'euros.\nQue l'import net de la seva xifra anual de negocis no superi els 8 milions d'euros.\nQue la mitjana de treballadors no sigui superior a 50.\nCom han d'acreditar-se el compliment d'aquests requisits?\nEls arrendataris podran acreditar la concurrència dels requisits anteriorment esmentats aportant la següent documentació:\nLa reducció del 75% de la facturació podrà acreditar-se mitjançant una declaració responsable. No obstant això, si l'arrendador el sol·licita, haurà de mostrar-se els llibres comptables per a acreditar la reducció de l'activitat.\ni, el cessament d'activitat, s'acreditarà mitjançant un certificat expedit per la AEAT o l'òrgan competent de les CCAA. En la majoria dels casos aquest cessament o baixa temporal d’activitat no s’ha produït, i l’haurem d’acreditar per qualsevol altra mitjà de prova.\nEn què consisteix la moratòria del pagament de lloguer?\nLa moratòria tindrà un règim diferent depenent de qui sigui l’arrendador o propietari:\nSI L’ARRENDADOR ÉS UNA EMPRESA, ENTITAT PÚBLICA O “GRAN TENEDOR”\nEn el cas que l'arrendador (propietari del local) sigui una empresa o entitat pública o un “gran tenedor”, l'inquilí podrà sol·licitar una pròrroga del pagament del lloguer de les rendes que es meritin durant l'Estat d'Alarma i les seves pròrrogues i de les corresponents a les mensualitats següents, prorrogables una a una, si fos necessari per a combatre l'impacte econòmic del Covid-19, sent la moratòria màxima permesa de 4 mesos des de la fi de l'Estat d'Alarma.\nLa renda s'ajornarà sense cap penalització ni meritació d'interessos, mitjançant el fraccionament de la quotes en un termini màxim de 2 anys.\nSI L’ARRENDADOR ÉS UN PARTICULAR O NO ES “GRAN TENEDOR”\nEn el cas que el propietari del local no sigui ni una empresa o entitat pública, ni un gran tenedor, en aquests casos també podrà sol·licitar-se un ajornament temporal i extraordinari en el pagament de la renda, de manera que es permet imputar l’import de la fiança pagada en els eu dia al pagament d'aquestes rendes, disposant l’arrendatari d'un termini d'1 any per a tornar a dipositar la fiança.\nATENCIÓ! En ambdós casos es podrà sol·licitar aquesta moratòria sempre que no s'hagués arribat ja algun acord amb l’arrendador amb caràcter previ a l'aprovació del Reial decret. Si hi hagués algun acord previ, aquest tindrà preferència.\nCom haig de sol·licitar la moratòria?\nTant en un cas com en l'altre, la moratòria haurà de ser sol·licitada per l'arrendatari (llogater) a l'arrendador (propietari) en el termini d'1 MES des de l'entrada en vigor del Reial decret llei de 21 d'abril, és a dir fins el proper 23-05-2020.\nAquesta comunicació és recomanable que es faci per escrit i que estigui adequadament motivada i s’acompanyi la documentació acreditativa del compliment dels requisits.\nSi necessiteu assessorament, voleu aclarir els vostres dubtes o voleu que fem la comunicació o defensem els vostres interessos en aquesta matèria, contacteu-nos!!!!


Nou rècord de morts i contagis de coronavirus a Espanya - À Punt\nNou rècord de morts i contagis de coronavirus a Espanya\nDes d’ahir han mort 832 persones, en total 5.690.\n28 de març 2020 - 13:37\nTot i que dijous es va registrar un descens en les xifres de contagis i morts amb coronavirus, ahir el nombre de defuncions va recuperar la tendència a l’alça, i hui totes dues xifres han assolit les dades més altes fins ara amb 8.189 nous contagis i 832 morts en 24 hores. Això significa que s’ha batut el nombre de persones mortes a tot l’Estat per segon dia consecutiu.\nLa pandèmia del coronavirus continua avançant a Espanya on, de moment, ja hi ha un total de més de 72.000 casos confirmats, dels quals 4.575 estan a l’UCI i 12.285 han rebut ja l’alta. Pel que fa a les morts, fins ara se n’han registrat ja 5.690, amb la qual cosa Espanya continua sent el segon país amb més morts del món després d’Itàlia.\nEl director general del Centre de Coordinació d'Alertes i Emergències Sanitàries, Fernando Simón, ha explicat, després de la reunió del comité tècnic de gestió del coronavirus, que l'increment del 13% en el nombre de casos nous detectats és menor al dels últims dies i que el 17% dels casos ja han rebut l'alta. Simó admet també que la xifra de morts no és bona però apunta a l'estabilització de les xifres. "Podríem pensar que fins i tot en algunes zones del país es podria estar ja superant eixe pic encara que no en l'àmbit nacional".\nSimón creu que algunes zones d’Espanya podrien haver superat ja el pic de la pandèmia\nEl director general del Centre de Coordinació d'Alertes i Emergències Sanitàries, Fernando Simón, ha explicat, després de la reunió del comité tècnic de gestió del coronavirus que l’increment del 13% en el nombre de casos nous detectats és menor que els últims dies i setmanes. I el 17% dels casos ja s’han donat d’alta, ha afegit. Simón admet també que la xifra de morts no és bona però apunta a l’estabilització de les xifres. “Podríem pensar que fins i tot en algunes zones del país es podria estar ja superant eixe pic encara que no al conjunt macional”.\nSimón ha afegit que aquesta evolució no és l’aspecte que més preocupant. Ha mostrat la seua preocupació per les saturacions de les UCI, que va amb retard sobre el control de la transmissió de la malaltia. Saturació que arribarà a finals de la setmana que ve o principis de la següent. El responsable sanitari ha afegit ser conscient que algunes autonomies estan al límit. Ha defensat que el sistema està funcionant “molt bé”.\nEs financen els dos primers projectes de tractament\nSimón ha comparegut al costat de responsables sanitaris del comité de la Covid-19. Raquel Yotti, directora del Institut de Salut Carlos III ha explicat que s’està començant a finança els primers projectes científics. Ahir, ha afegit, es finançaren els dos primers projectes per a trobar un tractament eficaç en les fases inicials de la malaltia. Un d’aquests projectes, ha ampliat, és amb el plasma de pacients que ja han superat la coronavirus. Yotti també ha defensat l’esforç que s’està fent per a distribuir kits de PCR, es fan 15.000 proves al dia a Espanya, i per l’autoabastiment.\nEn el cas de María Jesús Lamas, directora general de l’Agència Espanyola del Medicament i Productes Sanitaris (Aemps), ha explicat que aquesta setmana han rebut 92 propostes d’assajos clínics i n’han autoritzat vuit. Lamas ha oferit alguns detalls dels assajos científics en què es treballa, ha donat les gràcies als pacients que accepten sometre’s a proves i al compromís de la comunitat científica.\nContractes per valor de 628 milions\nPatricia Lacruz, directora general de Cartera Bàsica i Farmàcia de Serveis del Sistema Nacional de Salut del Ministeri de Sanitat, ha explicat que el Govern d’Espanya ha tancat contractes per garantir la disponibilitat de medicaments. Lacruz ha concretat que el govern espanyol ha signat contractes a data d’ahir per valor de 628 milions d’euros. Compres que se sumaran a les que es fabriquen a la indústria espanyola.\nEls cossos i forces de seguretat de l'Estat continuen treballant\nMiguel Villarroya, cap de l'Estat Major de la Defensa, ha explicat el dispositiu d’efectius que treballen a tot Espanya. Villarroya ha detallat que actualment es treballa en 183 localitats i en tres àmbits principalment: desinfecció de les instal·lacions crítiques i dels serveis essencials, suport de la construcció de centres per a persones sense sostre i el suport de feines en centrals nuclears, el trasllat de víctimes mortals del coronavirus o de malalts entre hospitals, per mencionar-ne les principals.\nPer la seua banda, José Manuel Santiago, en nom de la Guàrdia Civil, ha explicat també que més de 20.000 guàrdies civils patrullaren per tot Espanya. Santiago ha ampliat accions concretes i, per exemple, ha explicat la detenció ahir de 12 persones per desobediència, algunes d’elles reincidents. També es formularen 5.600 denúncies.\nI, en nom de la Policia Nacional, José Ángel González, ha explicat la detenció de 79 persones, que sumen 699 detinguts en total i l’apertura de 4.480 actes de sanció en les últimes 24 hores. La Policia Nacional també ha fet referència als crims a les xarxes socials, aprofitant la crisi sanitària. El responsable policial, de fet, ha explicat la detecció de dos correus electrònics per a obtindre dades bancàries. En un cas, s’usa el nom d’una entitat bancària i en l’altre, un intent de 'phishing', s’utilitza el de l’Agència Tributària. González ha acabat la seua intervenció assegurant que es van identificant els autors de notícies falses a les xarxes socials i ha advertit sobre les conseqüències.


Usuari:Kippelboy/edu - Viquipèdia, l'enciclopèdia lliure\nSessió de formació específica per al sector educatiu.\n2 Descripció breu\n8 Documentació de referència\n11 Llista d'articles a crear i/o ampliar\n12 Desenvolupament i Calendari\nVols incorporar la Viquipèdia a la teva asignatura?\nEl coneixement lliure a l'aula: més enllà de la consulta de la Viquipèdia.\nLa Viquipèdia ha esdevingut la primera font d'accés a la informació. Professorat i alumnes la fan servir a diari. Aquest taller vol ensenyar com funciona la Viquipèdia per dins i proposar accions per fer-la servir a l'aula com a recurs docent i com a espai de treball de l'alumnat.\nQuan els/les estudiants editen la Viquipèdia en el marc d'un projecte educatiu milloren el seu aprenentatge significatiu, col·laboren en una obra molt consultada, consultant i referenciant diverses fonts i entenent que el coneixement no és monolític ni únic. La Viquipèdia és una enciclopèdia elaborada col·laborativament per alguns dels seus propis lectors. Molta gent millora constantment els seus articles (veus), realitzant-hi milers de canvis que s'enregistren íntegrament en els historials de cada veu i que es poden veure a la pàgina de canvis recents. Tots els articles sempre són millorables: corregint faltes d'ortografia o de gramàtica, millorant la redacció, ampliant el contingut i millorant les referències bibliogràfiques. L'objectiu és incorporar els estudiants en aquest procés, fent que millorin veus relacionades amb el currículum de l'assignatura.\nAprofundir en el coneixement de la Viquipèdia i mostrar com la Viquipèdia pot ajudar l'aprenentatge significatiu\nAprofundir en el desenvolupament de la competència digital\nMillorar la capacitat comunicativa i les competències que es promouen en qualsevol projecte didàctic a l’ensenyament superior\nFer reflexió epistemològica i sobre les possibilitats didàctiques de la col·laboració en el projecte Viquipèdia\nCompartir experiències de col·laboració en el projecte Viquipèdia des de la UVic-UCC\nInnovar i explorar, ja com a docents, les possibilitats d’integració de la Viquipèdia dins la pròpia assignatura\nBloc 1 (20') Introducció a la Viquipèdia (què és, com funciona, qui edita, qui vigila, fons d'informació, com citar, ...) El projecte Amical. t\nBloc 2 (20') Viquipèdia a l'aula. Per què? El portal d'educació.\nBloc 3 (45') Casos d'estudi: El cas de la UVic-UCC i de la UdG/UdL (x determinar). Taula rodona amb diferents professionals que participen en el projecte des de les seves assignatures:\nOrganització del projecte (equips, calendari, espais de redacció, supervisió, ...)\nQuines activitats són possibles?\nAnàlisi crítica d'articles\nMillora d’articles existents (correcció de contingut o d'estil)\nAportació de multimèdia\nAvantatges, inconvenients i dubtes\nBloc 4 (35') Propostes d'aplicació a l'aula entre els assistents. Cloenda i proposta de continuïtat\nSessió informativa, taula rodona i debat posterior.\nÀlex Hinojo, Director de projectes culturals d'Amical Wikimedia\nCas d'estudi: Professorat UVic-UCC (per determinar)\nCas d'estudi: Professorat d'una altra universitat membre de la Xarxa Vives (per determinar)\nDocumentació de referència[modifica]\nGuia de bones pràctiques per a l'ús docent de Viquipèdia a la universitat (projecte finançat UPC-UOC 2013, pdf)\nTítol Grau. Nom Universitat de Vic-Universitat Central de Catalunya. Curs 2014-2015\nBenvinguts al Viquiprojecte XXXX . Aquest és un Viquiprojecte docent coordinat per XXXX, professor la Universitat de Vic-Universitat Central de Catalunya, amb el suport d'Amical Wikimedia El projecte es duu a terme durant el curs 2015-2016.\nAquest viquiprojecte té com a objectiu millorar o crear continguts de la Viquipèdia mitjançant un conjunt d'entrades relacionades amb XXXXX:\nEl treball es fa en XXXX i es redacta directament en línia.\nLliureu la versió definitiva de l'article: XXX de GENER de 2015\nObtingut de «https://ca.wikipedia.org/w/index.php?title=Usuari:Kippelboy/edu&oldid=16034219»\nLa pàgina va ser modificada per darrera vegada el 19 nov 2015 a les 18:54.


Jordi Roura es retrata amb La Floresta - FutbolCatalunya.com\nPublicat 23 de març de 2015 | per Redacció\nJordi Roura, director futbol formatiu FC Barcelona / FOTO: FUTBOLCATALUNYA\nNo és molt normal que un equip es posi 0-3 per davant de qualsevol equip formatiu del FC Barcelona. Doncs això ho va aconseguir el cadet de La Floresta dissabte passat en solament mitja hora. Partit de preferent cadet, grup 1, Azaga, Alvarez i Racero porten els nervis a un Barcelona, capdavanter, sorprès. Però el pitjor arribava des de la banqueta blaugrana i des de la graderia. Un nom propi és assenyalat: Jordi Roura.\nEl responsable del futbol base blaugrana, qui fa poc va negar la presència de qualsevol futbolista juvenil a la selecció catalana, va cridar “pallasso” i “impresentable” al porter reserva dels tarragonins. Així ho va denunciar l’entrenador de La Floresta, Jonathan Fuentes, a Catalunya Ràdio.\n“És una pena no tenir l’enregistrament. Roura va manar a dos membres del cos tècnic darrere de les porteries que retornessin ràpid les pilotes que sortien –guanyàvem 0-3-”. És més, quan es va remuntar (4-3) Roura”, segons Fuentes, “va ordenar que ja no es retornessin pilotes i ens va cridar pallassos”.\nEls clubs grans, segons l’entrenador de La Floresta “han de donar exemple i, encara que siguem humils, ens han de respectar, ja que el tracte que am rebre no va ser correcte. Va haver-hi insults de Roura, com a pallasso al nostre porter, i fins i tot des de la graderia es va escoltar “gordo” referint-se a ell”, va concloure Fuentes.\nPublicat a Futbol Base, Titulars | Tagged Cadets, FC Barcelona, La Floresta, Roura


Cas d'èxit Oleoshop: Entrevista a Xavier Valls\n/ Cas d'éxit a Oleoshop: Entrevista a Xavier Valls\nCas d'éxit a Oleoshop: Entrevista a Xavier Valls\nAvui parlem amb en Xavier, consultor independent especialitzat en transaccions hipotecàries.\nEl seu web corporatiu: http://www.xaviervalls.eu\nEl cas d’èxit del qual parlem avui no es tracta d’una botiga online, sinó d’un web corporatiu molt ben aconseguit. Xavier Valls té una experiència de 17 anys en el sector de l’habitatge, i fa 3 anys que va decidir donar-se a conèixer en l’entorn online.\nXavier, com bé expliques al teu web corporatiu, tens un mètode. Explica’ns una mica què fas i en què consisteix aquest mètode.\nSóc consultor hipotecari. Assessoro en préstecs hipotecaris i m’ocupo de controlar tot el procés de compra d’un habitatge.\nTreballo en exclusiva pel meu client i m’adapto a les seves necessitats de financiació. El gran avantatge és que ofereixo informació de condicions hipotecàries de tots els bancs a la vegada. Una visió més àmplia amb alternatives diferents. L’objectiu és estalviar temps i diners als meus clients.\nEl sector de l’habitatge és un terreny que ha patit una crisi important, fruit de les conseqüències de la crisi econòmica. Xavier, com ho has fet per trobar el teu lloc dins aquest món?\nLa clau és estar actualitzat constantment en un mercat hipotecari molt canviant, per advertir dels riscos, evitar errades en la gestió del préstec, analitzar “la lletra petita” i oferir les millors ofertes hipotecàries. Tot això em converteixen en un excel·lent “company de viatge”.\nOfereixo alternatives, personalització, dedicació exclusiva per qui contracta el meu servei. L’objectiu és “tenir la màxima informació per decidir la millor opció”.\nEl gran avantatge és que ofereixo informació de condicions hipotecàries de tots els bancs a la vegada.\nQuins objectius tens pensats per aquest 2015 en l’àmbit online per ampliar la teva cartera de clients?\nM’agradaria tenir l’oportunitat de donar a conèixer la importància de la figura d’un “consultor hipotecari” i els seus avantatges a l’entorn online.\nEl teu web corporatiu trenca amb els conceptes associats al món de l’assessoria com la classicitat i el tradicionalisme, dit d’una altra manera, conceptes molt vinculats a mètodes tradicionals i a nivell comunicatiu, molt poc “online”. Això genera un impacte positiu i una primera dosis de confiança per part dels teus clients, ho creus així?\nSí. Estic molt content del meu web corporatiu. Des del primer moment que obres el web, tens una visió genèrica de qui sóc. Aporto molta transparència en la informació i en la gestió, al contrari de les entitats financeres. M’agrada la meva independència respecte als bancs. Treballo en equip amb el meu client per decidir la millor opció sense vendre assegurances ni clàusules “extranyes”. Busco solucions, claretat i resultats de tota la informació necessària per a pendre la millor decisió.\nComprar un habitatge és decisiu per a la resta de la vida, que fa necessari tenir “un guia” per aclarir conceptes, analitzar opcions, detectar necessitats i donar molta informació per evitar errors que costen molts diners.\nUna quota d’un préstec hipotecari no és omplir uns paràmetres d’un simulador, sinó que requereix un anàlisi de risc i preu per a cada cas concret i això no t’ho dóna un simulador.\nTreballo en equip amb el meu client per decidir la millor opció sense vendre assegurances ni clàusules “extranyes”.\nPer què vas decidir-te a crear el teu web corporatiu amb Oleoshop? Quin creus que és el valor afegit que t’ha aportat l’agència durant la creació del teu web?\nEls coneixia com a especialistes en informàtica i programació i sempre han donat resposta a les meves necessitats amb agilitat i professionalitat.\nOleoshop va saber detectar les meves inquietuds i em va introduir en l’entorn de les xarxes socials, que eren desconegudes per a mi. De forma didàctica han donat resposta a les meves necessitats estratègiques com a consultor hipotecari.\nOleoshop ha creat una pàgina web que és directa, comunicativa, moderna i adaptada a les noves tendències de l’online.\nLa plataforma que m’han dissenyat em dóna la possibilitat de modificar i consultar el web personalment per a poder dinamitzar-la i actualitzar-la en un món súper canviant.\nA Oleoshop sempre han donat resposta a les meves necessitats amb agilitat i professionalitat.\nLes noves tecnologies de la comunicació i el nou màrqueting també són molt importants per donar a conèixer negocis com el teu. No tant per mostrar què fas i com ho fas, sinó per transmetre les opinions i testimonials dels teus clients. Com aprofites aquesta oportunitat? (Blog, testimonials online…)\nUna de les coses que més em satisfà és que els meus clients puguin exposar una opinió del servei que els he donat. La meva professió no és molt coneguda però gent contenta que expressi les seves impressions és una motivació perquè altres possibles interessats ho probin.\nD’altra banda, els blogs són una excel·lent eina per a exposar casos i experiències reals i perquè tothom pugui sentir-se indentificat de manera digital.\nSegurament un dels punts forts de la teva visibilitat online és que, a primera instància, transmets transparència i proximitat. Creus important la comunicació de persones a persones, eliminant les jerarquies empresarials?\nSí, la comunicació “face to face” és clau. L’objectiu és treballar amb honestedat i transparència. Això només es pot fer eliminant barreres.\nPer exemple, quan vas al banc a preguntar per una hipoteca parles amb el director però has de saber que probablement qui autoritzarà els preus o el risc no serà ell, sinó un responsable superior. Utilitzant el meu servei elimines aquestes barreres.\nXavier, moltes gràcies per haver compartit aquesta estona amb nosaltres i et desitgem molts més èxits en el teu projecte professional.


CFAH HOSPITAL UNIVERSITARI VALL D’HEBRON – VHIO – Vall d'Hebron Institute of Oncology\nL’Hospital Universitari Vall d’Hebron és l’hospital més gran de Barcelona i el segon més gran d’Espanya; inclou diverses instal·lacions, que cobreixen gairebé totes les especialitats mèdiques i quirúrgiques, disposa de més de mil quatre-cents llits i dóna feina a més de sis mil persones. També inclou diversos centres d’ensenyament, una escola de medicina, instal·lacions de salut pública, centres de recerca, laboratoris i altres instal·lacions complementàries.\nL’oportunitat de crear un centre de recerca del càncer va ser el resultat de la rellevància de la recerca clínica i translacional en el càncer, juntament amb la necessitat que hi hagués centres amb les característiques necessàries per a poder dur a terme aquest tipus de recerca a llarg termini (ambient clínic idoni per al tractament de pacients amb càncer, locals clínics multidisciplinaris que incorporen totes les especialitats rellevants, equips d’experts clínics en la recerca clínica i translacional, equips de recerca bàsica i laboratoris i plataformes tecnològiques adequades).\nEl Servei d’Oncologia es va establir el 1995 per complir els nous requisits de l’atenció oncológica i proporcionar un centre de coordinació dels diferents serveis, amb la finalitat de crear equips d’atenció multidisciplinaris totalment interrelacionats.\nDes de la seva creació, ha experimentat un important creixement quantitatiu i qualitatiu en les àrees d’atenció al pacient, ensenyament i perspectiva de la recerca, i ha esdevingut un centre model a Europa.\nVisita el lloc web del Vall d’Hebron


Zulu Zulu – Es Claustre\nZulu Zulu enceten sa programació\nZulu Zulu és el grup amb el que iniciem Es Claustre 2019 amb la Festa d’inauguració de la temporada de concerts.\nZulu Zulu és un projecte que neix a Mallorca el 2015, la banda està integrada pels músics Miquel Mesquida, Miquel Perelló i Pep Toni Ferrer conjuntament amb l’escenògrafa i dissenyadora Victòria Gil i la artista mexicana JuMu.\nLa seva proposta, música africana cantada a base d’onomatopeies, no deixa ningú indiferent. Paisatges lluminosos, ritmes ancestrals i una posada en escena impecable són algunes de les seves virtuts. No han anat mai al continent africà però el grup mallorquí Zulu Zulu és capaç de creuar el mediterrani i transmetre tota la màgia d’Àfrica en el seu so.\nEns presentaran “Defensa Zebra” (Foehn Records, 2017), un debut ple d’una energia aclaparant, una excursió transoceànica i protagonitzat per melodies lluminoses, cants col·lectius, matisos psicodèlics i ritmes frenètics.\n3 maig 22:00H\n#Músiques del món


Repunt de casos positius i morts per coronavirus a Girona - Diari de Girona\nLa resta d'indicadors continuen a la baixa\nacn/redacció | girona 27.11.2020 | 11:42\nDesprés de no sumar cap mort per coronavirus ahir per primera vegada en dues setmanes, en l'últim balanç del Departament de Salut s'han sumat 11 morts, i ja son 1.118 persones que han perdut la vida a causa de la malaltia des de l'inici de la pandèmia. Entre el 17 i el 23 de novembre es van declarar 37 defuncions, 46 la setmana anterior.\nTambé hi ha hagut un repunt en el nombre de casos confirmats per PCR i test d'antígens. S'han declarat 310 casos més de covid-19, i ja sumen 35.264 casos si es tenen en compte totes les proves.\nEn canvi, el risc de rebrot segueix a la baixa, fins als 264 punts, 25 menys que ahir. La setmana del 10 al 16 de novembre era de 425. La velocitat de propagació es manté a 0,76 (0,81 en l'interval anterior). La taxa de confirmats per PCR és de 146 per cada 100.000 habitants i la incidència a 14 dies de 369.\nEls ingressats als hospitals gironins també baixen. Hi ha 236 ingressats, cinc menys que en el balanç anterior; xifra més baixa des del 26 d'octubre, quan hi va haver 223 persones ingressades. Els ingressats en l'últim interval van ser 246, pels 292 de la setmana anterior.